**DĖL ROKIŠKIO RAJONO SAVIVALDYBĖS TARYBOS 2019 M. GRUODŽIO 20 D. SPRENDIMO NR. TS-261 “DĖL PRITARIMO GRĄŽINTI UAB „ROKIŠKIO AUTOBUSŲ PARKAS“ ĮSISKOLINIMĄ UŽ NUOSTOLIUS, PATIRTUS VYKDANT KELEIVINIO KELIŲ TRANSPORTO VIEŠŲJŲ PASLAUGŲ ĮSIPAREIGOJIMUS” DALINIO PAKEITIMO**

2021 m. sausio 29 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, tarpusavio atsiskaitymo 2020 m. sausio 9 d. sutarties Nr. DS-4 10 punktu, atsižvelgdama į UAB „Rokiškio autobusų parkas“ 2021 m. sausio 5 d. raštą Nr. 01-3 „Dėl finansinių pagalbos priemonių“, Rokiškio rajono savivaldybės taryba n u s p r e n d ž i a:

1. Iš dalies pakeisti Rokiškio rajono savivaldybės tarybos 2019 m. gruodžio 20 d. sprendimą Nr. TS-261 ,,Dėl pritarimo grąžinti UAB „Rokiškio autobusų parkas“ įsiskolinimą už nuostolius, patirtus vykdant keleivinio kelių transporto viešųjų paslaugų įsipareigojimus“:
	* 1. pripažinti netekusiu galios 2 punktą;
	1. pripažinti netekusiu galios 3 punktu patvirtintos tarpusavio atsiskaitymo sutarties 7 punktą.
2. Įgalioti Rokiškio rajono savivaldybės administracijos direktorių pasirašyti papildomą susitarimą prie tarpusavio atsiskaitymo sutarties su UAB ,,Rokiškio autobusų parkas“ dėl sprendimo 1.2 papunktyje nurodyto pakeitimo (priedas).
3. Sprendimą skelbti savivaldybės interneto svetainėje [www.rokiskis.lt](http://www.rokiskis.lt).

 Šis sprendimas per vieną mėnesį gali būti skundžiamas Regionų apygardos administracinio teismo Kauno, Klaipėdos, Šiaulių ar Panevėžio rūmams Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Violeta Bieliūnaitė-Vanagienė

Rokiškio rajono savivaldybės tarybos

2021 m. sausio 29 d. sprendimo Nr. TS-

priedas

**PAPILDOMAS SUSITARIMAS PRIE TARPUSAVIO ATSISKAITYMO 2020 M. SAUSIO 9 D. SUTARTIES Nr. DS-4**

2021 m. \_\_\_\_\_\_\_\_\_\_\_\_\_\_d. Nr. DS-

Rokiškis

**Rokiškio rajono savivaldybės** **administracija**, kodas 188772248, kurios registruota buveinė yra Respublikos g. 94, LT-42136 Rokiškio m., pagal Lietuvos Respublikos įstatymus įsteigtas ir veikiantis juridinis asmuo, atstovaujama administracijos direktoriaus Andriaus Burnicko, veikiančio pagal Rokiškio rajono savivaldybės tarybos 2021 m. sausio 29 d. sprendimą Nr. TS-\_\_\_ ,,Dėl Rokiškio rajono savivaldybės tarybos 2019 m. gruodžio 20 d. sprendimo Nr. TS-261 ,,Dėl pritarimo grąžinti UAB „Rokiškio autobusų parkas“ įsiskolinimą už nuostolius, patirtus vykdant keleivinio kelių transporto viešųjų paslaugų įsipareigojimus“ dalinio pakeitimo“

ir **UAB „Rokiškio autobusų parkas**“, kodas 173053453, kurios registruota buveinė yra Panevėžio g. 7, Rokiškio m. pagal Lietuvos Respublikos įstatymus įsteigtas ir veikiantis juridinis asmuo, atstovaujama direktoriaus Antano Taparausko, veikiančio pagal UAB „Rokiškio autobusų parkas“ įstatus, vadovaudamiesi tarpusavio atsiskaitymo 2020 m. sausio 9 d. sutarties Nr. DS-4 (toliau – Sutartis) 10 punktu ir Rokiškio rajono savivaldybės tarybos 2021 m. sausio 29 d. sprendimu Nr. TS-\_\_\_ ,,Dėl Rokiškio rajono savivaldybės tarybos 2019 m. gruodžio 20 d. sprendimo Nr. TS-261 ,,Dėl pritarimo grąžinti UAB „Rokiškio autobusų parkas“ įsiskolinimą už nuostolius, patirtus vykdant keleivinio kelių transporto viešųjų paslaugų įsipareigojimus“ dalinio pakeitimo“ susitaria:

1. Pripažinti netekusiu galios Sutarties 7 punktą.
2. Šis papildomas susitarimas yra neatskiriama Sutarties dalis ir jam galioja tos pačios sąlygos, kurios buvo suteiktos Sutartimi.

3. Šis sutsitarimas sudarytas (dviem) vienodą teisinę galią turinčiais egzemplioriais, po vieną kiekvienai šaliai.

Rokiškio rajono savivaldybės administracija UAB „Rokiškio autobusų parkas“

Respublikos g. 94, Rokiškis Panevėžio g. 7, Rokiškis

Įmonės kodas 188772248 Įmonės kodas 173053453

 PVM kodas LT730534515

Tel. (8 458) 71 442 Tel. (8 458) 31 363

El. paštas savivaldybe@post.rokiskis.lt El. paštas info@rokiskioap.lt

Administracijos direktorius Direktorius

Andrius Burnickas Antanas Taparauskas

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A.V. A.V.

Rokiškio rajono savivaldybės tarybai

**SPRENDIMO PROJEKTO DĖL ROKIŠKIO RAJONO SAVIVALDYBĖS TARYBOS 2019 M. GRUODŽIO 20 D. SPRENDIMO NR. TS-261 ,,DĖL PRITARIMO GRĄŽINTI UAB „ROKIŠKIO AUTOBUSŲ PARKAS“ ĮSISKOLINIMĄ UŽ NUOSTOLIUS, PATIRTUS VYKDANT KELEIVINIO KELIŲ TRANSPORTO VIEŠŲJŲ PASLAUGŲ ĮSIPAREIGOJIMUS“ DALINIO PAKEITIMO AIŠKINAMASIS RAŠTAS**

2021-01-13

Rokiškis

**Parengto sprendimo projekto tikslai ir uždaviniai.** Pritarti Tarpusavio atsiskaitymo sutarties su UAB „Rokiškio autobusų parkas“ pakeitimui.

 **Šiuo metu esantis teisinis reglamentavimas.** Lietuvos Respublikos vietos savivaldos įstatymo 18 straipsnio 1 dalis, 2020 m. sausio 9 d. Tarpusavio atsiskaitymo sutarties Nr. DS-4 10 punktas.

**Sprendimo projekto esmė.**

UAB „Rokiškio autobusų parkas“ 100 proc. akcijų priklauso Rokiškio rajono savivaldybei. Rokiškio rajono savivaldybės taryba 2019 m. gruodžio 20 d. priėmė sprendimą Nr. TS-261 ,,Dėl pritarimo grąžinti UAB „Rokiškio autobusų parkas“ įsiskolinimą už nuostolius, patirtus vykdant keleivinio kelių transporto viešųjų paslaugų įsipareigojimus“. Sprendime ir tarpusavio atsiskaitymo sutarties projekte buvo nurodyta lėšų panaudojimo paskirtis – ilgalaikiam turtui (autobusams) įsigyti.

 2020 m. šalyje paskelbus karantiną, dėl COVID-19 viruso grėsmės buvo stipriai apribota viešojo transporto įmonių veikla. UAB „Rokiškio autobusų parkas“ susidūrė su finansiniais sunkumais, pajamos sumažėjo 51,8 proc. palyginti su 2019 m. (2020 m. veiklos lyginamoji analizė pridedama). 2020 m. 10 mėnesių balanse bendrovės nuostoliai viršijo ½ įstatinio kapitalo, t. y. nuosavas kapitalas buvo mažesnis nei ½ bendrovės įstatinio kapitalo, todėl, vadovaujantis teisės aktais, Rokiškio rajono savivaldybės administracijos direktoriaus 2020 m. lapkričio 19 d. įsakymu Nr. AV-1186 „Dėl uždarosios akcinės bendrovės „Rokiškio autobusų parkas“ įstatinio kapitalo mažinimo“, buvo priimtas sprendimas sumažinti bendrovės įstatinį kapitalą siekiant tik nurašyti bendrovės nuostolius (sprendimas pridedamas).

Nuo 2020 metų pirmojo karantino pradžios visais įmanomais būdais bendrovė stengėsi optimizuoti veiklą – buvo nutraukti nuostolingiausi maršrutai, atleisti 9 darbuotojai. Per praėjusius metus Valstybinei mokesčių inspekcijai ir Valstybinio socialinio draudimo fondo valdybai susidarė beveik 200 tūkstančių eurų skola, kurią bendrovė įsipareigojo padengti dalimis, tačiau smarkiai kritus apyvartai ir maksimaliai apribojus veiklą, grąžinti susidariusią skolą net ir dalimis, bendrovė nepajėgi. Vyriausybė paramą ir pagalbos priemones yra numačiusi tik privačioms įmonėms ir bendrovėms – savivaldybių valdomoms įmonėms tokių galimybių ir priemonių nėra numatyta (LR Ekonomikos ir inovacijų ministerijos raštas pridedamas).

Rajono savivaldybės biudžete 2021 m. nėra galimybės numatyti papildomą finansavimą bendrovės įstatiniam kapitalui didinti ar kitu būdu suteikti būtiną finansinę pagalbą savivaldybei nuosavybės teise priklausančiai bendrovei, todėl šiuo sprendimu siūloma leisti bendrovei lėšas, gautas pagal 2020 m. sausio 9 d. sudarytą tarpusavio atsiskaitymo sutartį Nr. DS-4, naudoti ne ilgalaikiam turtui įsigyti, o bendrovės įsiskolinimams dengti.

Pažymėtina, kad vadovaujantis teisės aktais savivaldybė privalo užtikrinti mokinių pavėžėjimą į ugdymo įstaigas bei susisiekimą su rajono centru viešuoju transportu, t. y. užtikrinti vežimą vietinio reguliaraus susisiekimo maršrutais. Viešąsias susisiekimo paslaugas teikiančios bendrovės bankrotas ar privatizavimas savivaldybei butų nenaudingas, nes kitų rajonų praktika rodo, kad leidus privatizuoti viešojo susisiekimo bendroves savivaldybės biudžeto lėšų poreikis negautų pajamų, patirtų vykdant keleivinio kelių transporto viešųjų paslaugų įsipareigojimus, kompensacijoms pirmais metais sumažėja, o vėliau išauga kelis kartus, nes ši veikla nėra konkurencinga. UAB „Rokiškio autobusų parkas“ veiklos planas pridedamas.

 **Galimos pasekmės, priėmus siūlomą tarybos sprendimo projektą:**

**teigiamos** – bus sudarytos sąlygos UAB „Rokiškio autobusų parkas“ sumažinti mokestinius įsipareigojimus;

**neigiamos** – bendrovė neįsigys ilgalaikio turto.

 **Kokia sprendimo nauda Rokiškio rajono gyventojams**

Tiesioginės naudos nėra.

# **Finansavimo šaltiniai ir lėšų poreikis**.

Papildomos lėšos nenumatomos.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 str. 1 d. numatytais veiksniais, todėl teisės aktas nevertintinas antikorupciniu požiūriu.

Turto valdymo ir ūkio skyriaus vedėja Violeta Bieliūnaitė-Vanagienė